Γεγονότα Σεπτεμβρίου 2009

## 1η Σεπτεμβρίου
*Λιβύη: Αρχίζουν οι εορταστικές εκδηλώσεις για τα 40 χρόνια παραμονής του Μουαμάρ αλ Καντάφι στην εξουσία. Την πρώτη μαζική εκδήλωση την αφιερώνει ο ίδιος ο ηγέτης της Λιβύης στη θετή του κόρη Χάνα, η οποία σκοτώθηκε το 1986 κατά το βομβαρδισμό της Τρίπολης από την αμερικανική αεροπορία. (''The Daily Telegraph'')
*Ουρουγουάη: Πραγματοποιείται ανασχηματισμός της κυβέρνησης από τον πρόεδρο Ταβαρέ Βάσκες, με τον Γκονσάλο Φερνάντες να μετακινείται από το υπουργείο εξωτερικών στο υπουργείο άμυνας. (MercoPress)
*Φίτζι: Το υπό στρατιωτικό καθεστώς κράτος αποπέμπεται από την Κοινοπολιτεία των Εθνών. Πρόκειται για την δεύτερη πλήρη αναστολή συμμετοχής στον οργανισμό στην ιστορία του. (''Times of India'')
*Ευρωπαϊκή Ένωση: Απαγορεύεται η κατασκευή των λαμπτήρων πυρακτώσεως των 100 βατ. Η σταδιακή απόσυρση των λαμπτήρων αυτών γίνεται για την εξοικονόμηση ενέργειας. (BBC)
*Γκαμπόν: Τρεις από τους επικρατέστερους υποψηφίους στις πρόσφατες προεδρικές εκλογές, οι Αλί Μπεν Μπονγκό, Πιερ Μαμπουντού και Αντρέ Μπα Ομπάμε κηρύσσουν εαυτούς - ο καθένας ξεχωριστά- νικητές της αναμέτρησης. (''Voice of America'')
*Ιρλανδία: Τίθεται σε ισχύ η απαγόρευση του σπαθιού σαμουράι σε μία προσπάθεια για τη μείωση της εγκληματικότητας.(RTÉ)
*Σε συμφωνία καταλήγουν 91 χώρες για μια παγκόσμια συνθήκη που θα εστιάζει ειδικότερα στο πρόβλημα της παράνομης αλιείας. (Associated Press) (UN News Centre)

## 2 Σεπτεμβρίου
*Ελλάδα:
**Διπλή τρομοκρατική επίθεση γίνεται σε Αθήνα και Θεσσαλονίκη τα ξημερώματα. Παγιδευμένο αυτοκίνητο εκρήγνυται έξω από το Χρηματιστήριο Αθηνών με μία τραυματία, ενώ λίγο νωρίτερα βόμβα είχε εκραγεί κοντά στο υπουργείο Μακεδονίας-Θράκης στη συμπρωτεύουσα. in.gr
**Την προκήρυξη πρόωρων βουλευτικών εκλογών ανακοινώνει σε τηλεοπτικό του διάγγελμα ο πρωθυπουργός Κώστας Καραμανλής. Associated Press μέσω Google News
*Ινδονησία: Ισχυρός σεισμός μεγέθους 7 βαθμών της κλίμακας Ρίχτερ πλήττει την Ιάβα, με αποτέλεσμα το θάνατο τουλάχιστον 32 ανθρώπων. (''Jakarta Post'')  (Reuters)
*Ισραήλ: Συνάντηση έχει ο Παλαιστίνιος υπουργός Οικονομίας Μπασάμ Χούρι με τον Ισραηλινό υπουργό αρμόδιο για την περιφερειακή ανάπτυξη Σιλβάν Σαλόμ, σε μια πρώτη κατ' ιδίαν επαφή σε υπουργικό επίπεδο έπειτα από την ανάληψη των καθηκόντων της κυβέρνησης του Μπενιαμίν Νετανιάχου. Το Βήμα
*Βανουάτου: Νέος πρόεδρος εκλέγεται με 41 ψήφους ο Ιόλου Άμπιλ στον τρίτο γύρο της ψηφοφορίας και ορκίζεται αυθημερόν. Radio New Zealand International
*Ονδούρα: Συνάντηση με τον ανατραπέντα πρόεδρο Μανουέλ Σελάγια έχει η υπουργός εξωτερικών των ΗΠΑ, Χίλαρι Κλίντον. Γαλλικό Πρακτορείο μέσω Gooogle News
*Μπουρκίνα Φάσο: Τρεις νεκροί και εκατοντάδες άστεγοι είναι ο απολογισμός της θεομηνίας που έπληξε την Ουαγκαντουγκού από τις πλημμύρες. Caritas μέσω Reuters Alert Net) 
*Μεξικό: Τουλάχιστον 18 άνθρωποι εκτελούνται από ομάδα ενόπλων σε κέντρο αποτοξίνωσης στη Σιουδάδ Χουάρες, στα σύνορα με τις ΗΠΑ. Τα Νέα

## 3 Σεπτεμβρίου
*Γκαμπόν: Ο Αλί Μπεν Μπονγκό, γιος του αποβιώσαντα προέδρου Ομάρ Μπονγκό, ανακηρύσσεται νικητής των προεδρικών εκλογών της Κυριακής με ποσοστό 41,7% έναντι 25,9 % για τον Αντρέ Μπα Ομπάμε, πρώην υπουργό εσωτερικών και 25,2 για τον Πιερ Μαμουντού. Υποστηρικτές της αντιπολίτευσης πυρπολούν το γαλλικό προξενείο στην Πορτ Ζεντίλ και προβαίνουν σε έκτροπα και απελευθερώσεις κρατουμένων από φυλακές, σε ένδειξη διαμαρτυρίας για το αποτέλεσμα. Bloomberg
*Ιράν: Εγκρίνεται από το κοινοβούλιο η νέα κυβέρνηση του προέδρου Μαχμούντ Αχμαντινετζάντ. Για πρώτη φορά στην ιστορία της χώρας, μία γυναίκα, η Μαρζιέ Βαχίντ Νταστζερντί, αναλαμβάνει υπουργός. Ωστόσο τρεις από τις προτάσεις του προέδρου για υπουργοποίηση καταψηφίζονται. Ο νέος υπουργός άμυνας, Αχμάντ Βαχιντί καταζητείται από την Ιντερπόλ για τη φερόμενη εμπλοκή του σε βομβιστική επίθεση το 1994 εναντίον εβραϊκού κέντρου στο Μπουένος Άιρες, με απολογισμό 85 νεκρούς.Έθνος
*Ελλάδα: Επιβεβαιώνεται από τον πρωθυπουργό Κώστα Καραμανλή η ημερομηνία διεξαγωγής των πρόωρων βουλευτικών εκλογών, στις 4 Οκτωβρίου. BBC News
*Μεξικό: Εξασθενεί ο τυφώνας Χιμένα, ο οποίος προξένησε καταστροφές και άφησε τουλάχιστον έναν αγνοούμενο. Hellenic Business
*ΗΠΑ: Σε ιδιωτική τελετή πραγματοποιείται η κηδεία του τραγουδιστή της ποπ Μάικλ Τζάκσον στο μαυσωλείο του Φόρεστ Λόουν Μεμόριαλ Παρκ, στο Λος Άντζελες. (''The Sydney Morning Herald'') (CNN) 

## 4 Σεπτεμβρίου
*Αφγανιστάν: Τουλάχιστον 90 άνθρωποι σκοτώνονται σε αεροπορικό βομβαρδισμό του NATO σε επιχείρηση εναντίον των Ταλιμπάν στην πόλη Κουντούζ, στα βόρεια της χώρας. Αthens 24 
*Γκάμπια: Απελευθερώνονται έξι δημοσιογράφοι, οι οποίοι είχαν καταδικαστεί για κριτική εναντίον του προέδρου Γιαγιά Τζαμέ. (Gambia News) (UPI)
*Λαϊκή Δημοκρατία της Κίνας: Νέες ταραχές ξεσπούν στα βορειοδυτικά της χώρας, στην επαρχία Ουρουμτσί, έπειτα από τις επιθέσεις με υποδερμικές σύριγγες. (Al Jazeera)
**Πέντε άνθρωποι σκοτώνονται και τραυματίζονται 14 στα επεισόδια. (Xinhua)
*Κούβα: Αίρονται μερικώς οι περιορισμοί από τις ΗΠΑ εναντίον της Αβάνας. Συγκεκριμένα, επιτρέπονται οι επισκέψεις Αμερικανών σε συγγενείς τους στο νησί και η διαμονή τους για όσο χρονικό διάστημα επιθυμούν. (MercoPress) (CNN) (''Washington Post'')
*Σύμφωνα με νέα μελέτη, οι θερμοκρασίες στην Αρκτική είναι οι υψηλότερες των τελευταίων 2.000 χρόνων.(''The Daily Telegraph'') 

## 5 Σεπτεμβρίου
*Πρώην Γιουγκοσλαβική Δημοκρατία της Μακεδονίας: Δεκαεννέα άνθρωποι πνίγονται στη λίμνη Οχρίδα των Σκοπίων, από βύθιση πλοιαρίου. Το σκάφος είχε άδεια για μεταφορά 43 επιβατών, ενώ σε αυτό επέβαιναν 74 άνθρωποι, οι περισσότεροι εκ των οποίων ήταν Βούλγαροι τουρίστες. Ως αποτέλεσμα, η βουλγαρική κυβέρνηση κηρύσσει εθνικό πένθος. Kαθημερινή
*Κίνα: Έπειτα από τις ταραχές στην Ουρουμτσί, με απολογισμό 5 νεκρούς, απολύονται αξιωματούχοι στην επαρχία Ζιγιάνγκ, μεταξύ των οποίων και ο επικεφαλής του Κομμουνιστικού Κόμματος, Λι Τζι. Al Jazeera
*Δυτική Αφρική: Εξαπλώνονται οι πλημμύρες στην περιοχή. Μετά την Μπουρκίνα Φάσο, όπου σκοτώθηκαν 5 άνθρωποι, στην Γκάνα βρήκαν το θάνατο άλλοι 27. Voice of America
*Γρενάδα: Αποφυλακίζονται οι τελευταίοι επτά αντάρτες, οι οποίοι εξέτισαν ποινή πολλών ετών για την ανατροπή και τη δολοφονία του προέδρου Μορίς Μπίσοπ σε πραξικόπημα το 1983. BBC News

## 6 Σεπτεμβρίου
* Φιλιππίνες: Χιλιάδες άνθρωποι διασώζονται και επιπλέον 88 αγνοούνται έπειτα από τη βύθιση πορθμείου στα ανοικτά των ακτών στα νότια της νησιωτικής χώρας. (''Philippine Inquirer'')
*Γκαμπόν: Για τρίτη συνεχόμενη ημέρα διαδηλωτές συγκρούονται με τις δυνάμεις ασφαλείας στην δεύτερη μεγαλύτερη πόλη, Πορ Ζεντί, έπειτα από τις αμφιλεγόμενες προεδρικές εκλογές. (Reuters)
*ΗΠΑ: Παραιτείται ειδικός σύμβουλος του προέδρου Μπαράκ Ομπάμα για τις "πράσινες θέσεις εργασίας", έπειτα από την κριτική εναντίον του για δηλώσεις του σχετικά με τις επιθέσεις της 11ης Σεπτεμβρίου. Εξπρές

## 7 Σεπτεμβρίου
*Ηνωμένο Βασίλειο: Ένοχοι κρίνονται 3 Βρετανοί Μουσουλμάνοι από δικαστήριο κατηγορούμενοι για σχεδιασμό της ανατίναξης πολλών αεροσκαφών σε υπερατλαντικές πτήσεις με τη χρήση αυτοσχέδιων εκρηκτικών μηχανισμών. ITN
* Ιαπωνία: Ο νέος εκλεγμένος πρωθυπουργός, Γιούκιο Χατογιάμα προτείνει μια μείωση της τάξης του 25% στις εκπομπές αερίων θερμοκηπίου ως το 2020. (Japan Today)
* Ισραήλ: Εγκρίνεται επίσημα η κατασκευή νέων οικισμών στη Δυτική Όχθη. (CNN) (''Jerusalem Post'')
*Ταϊβάν: Παραιτείται ο πρωθυπουργός Λιου Τσάο-σιουάν έπειτα από την κριτική που δέχτηκε για τους χειρισμούς του στην τραγωδία του περασμένου μήνα, όταν 670 άνθρωποι έχασαν τη ζωή τους από τον τυφώνα Μορακότ. Διορίζεται νέος πρωθυπουργός ο Γου Ντεν-γι. Al Jazeera
*Σαμόα: Τίθεται σε ισχύ νέος νόμος και η χώρα ετοιμάζεται να αλλάξει την κατεύθυνση στην οποία οδηγεί, από τα δεξιά στα αριστερά. Είναι η πρώτη φορά έπειτα από 40 χρόνια που μία χώρα αλλάζει κατεύθυνση οδήγησης. Reuters
*Βραζιλία: Η χώρα υπογράφει στρατιωτική συμφωνία με τη Γαλλία κατά τη διάρκεια των εορτασμών για την επέτειο ανεξαρτησίας της πρώτης. Los Angeles Times
*Ζάμπια: Σε ανακοίνωση του Διεθνούς Νομισματικού Ταμείου αναφέρεται ότι η Λουσάκα πιθανόν κατάφερε να ξεπεράσει την οικονομική κρίση. Afrol News

## 8 Σεπτεμβρίου
*Λίβανος: Η αντιπολίτευση απορρίπτει την προτεινόμενη κυβέρνηση εθνικής ενότητας από τον εντολοδόχο πρωθυπουργό Σαάντ Χαρίρι.VOA News
*Ηνωμένο Βασίλειο: Σε βρετανικές φυλακές μεταφέρεται ο Σερβοβόσνιος καταδικασμένος για εγκλήματα πολέμου στην πρώην Γιουγκοσλαβία, Μόμτσιλο Κράισνικ. Daily Mail
*Γουινέα-Μπισσάου: Πρόεδρος αναλαμβάνει ο Μαλάμ Μπακάι Σανιά. Στην τελετή ορκωμοσίας του παρίστανται πέντε Αφρικανοί πρόεδροι.AFP
*Αργεντινή: Σφοδρή καταιγίδα πλήττει τη χώρα αυτή και τη Βραζιλία, με τουλάχιστον 14 νεκρούς. France 24 
*Φίτζι:Εκπρόσωπος της Κοινοπολιτείας επισκέπτεται τα νησιά, μία εβδομάδα μετά την αποπομπή τους από τον οργανισμό, με σκοπό να εκτιμήσει την κατάσταση. Radio Australia
*Σιέρα Λεόνε: Από βύθιση πλοίου με γύρω στους 150 επιβάτες αγνοούνται δεκάδες άτομα. BBC News

## 9 Σεπτεμβρίου
*Αλβανία: Ο Σαλί Μπερίσα λαμβάνει εντολή σχηματισμού κυβέρνησης από τον πρόεδρο Μπαμίρ Τόπι. Ελευθεροτυπία
*Ουρουγουάη: Εγκρίνεται από τη Γερουσία νόμος που επιτρέπει σε ζευγάρια ΛΟΑΤ να υιοθετούν παιδιά. Πρόκειται για την πρώτη χώρα στη Λατινική Αμερική που ψηφίζει τέτοιον νόμο. France 24
*Ιαπωνία: Σε συμφωνία για σχηματισμό κυβέρνησης συνασπισμού με τους Σοσιαλδημοκράτες και με το Νέο Λαϊκό Κόμμα καταλήγει το Δημοκρατικό Κόμμα της Ιαπωνίας του Γιούκιο Χατογιάμα. (''Mainichi Shimbun'')
*Γκαμπόν: Σε 15 ανέρχεται ο αριθμός των νεκρών από τις μετεκλογικές ταραχές, σύμφωνα με την αντιπολίτευση.Εξπρές
*Τοκελάου: Ανακοινώνεται από τις αρχές ότι το έδαφος σύντομα θα αποκτήσει νέα σημαία. ΑΒC Radio Australia
*Τουρκία: Τουλάχιστον 30 είναι τα θύματα από τις πλημμύρες που έπληξαν το τελευταίο διήμερο τα βορειοδυτικά της χώρας. in.gr
*Εορτάζεται σε όλο τον κόσμο η "Ημέρα των Μπιτλς" ("Beatles Day") καθώς κυκλοφορούν ξανά τα άλμπουμ από το συγκρότημα. (Newsday)
*Ηνωμένα Αραβικά Εμιράτα: Εγκαινιάζεται το μετρό του Ντουμπάι, που αποτελεί την πρώτη πόλη του Περσικού Κόλπου που αποκτά υπόγειο σιδηρόδρομο. Gulf News

## 10 Σεπτεμβρίου
*Ρωσία: Ο Πρόεδρος της Βενεζουέλας Ούγκο Τσάβες ανακοινώνει την αναγνώριση από τη χώρα του της ανεξαρτησίας της Αμπχαζίας και της Νότιας Οσετίας. (Προεδρία της Βενεζουέλας)
*Ναγκόρνο-Καραμπάχ: Πέντε Αρμένιοι στρατιώτες σκοτώνονται σε συγκρούσεις με Αζέρους στρατιώτες στη μεθόριο με το Αζερμπαϊτζάν. Al Jazeera
*Λίβανος: Ο εντολοδόχος πρωθυπουργός Σαάντ Χαρίρι καταθέτει την εντολή σχηματισμού κυβέρνησης μετά την απόρριψη του προταθέντος κυβερνητικού σχήματος από την αντιπολίτευση.Εξπρές
*Ουγκάντα: Σε επεισόδια που ξεσπούν στην Καμπάλα ανάμεσα σε εκατοντάδες υποστηρικτές του βασιλιά της Μπουγκάντα και στην αστυνομία χάνουν τη ζωή τους 8 άτομα. Οι διαδηλωτές διαμαρτύρονται για τα προφανή σχέδια της κυβέρνησης να απαγορεύσει την είσοδο του βασιλιά σε μία επαρχία. Press TV
*Μοντσερράτ: Νέος ανώτερος υπουργός ορκίζεται ο Ρούμπεν Μιντ, το κόμμα του οποίου κέρδισε νίκη στις πρόωρες εκλογές στις 8 Σεπτεμβρίου, εξασφαλίζοντας τις 6 επί συνόλου 9 εδρών στο κοινοβούλιο. eTaiwan News 
*Βανουάτου: Η κυβέρνηση πρόκειται να καταργήσει τα δίδακτρα για την πρωτοβάθμια εκπαίδευση, σε μία προσπάθεια να αυξηθούν τα ποσοστά των εγγράμματων. Radio Australia

## 11 Σεπτεμβρίου
*Ταϊβάν: Σε ισόβια κάθειρξη για διαφθορά καταδικάζονται ο πρώην πρόεδρος Τσεν Σούι-μπιαν και η σύζυγός του. Οι ίδιοι κάνουν λόγο για πολιτική δίωξη. in.gr
*Μολδαβία: Παραιτείται ο πρόεδρος Βλαντιμίρ Βορόνιν. Καθημερινή
*Ουγκάντα: Τουλάχιστον 10 είναι οι νεκροί στις συγκρούσεις ανάμεσα σε υποστηρικτές του βασιλιά της Μπουγκάντα και των δυνάμεων ασφαλείας στην πρωτεύουσα Καμπάλα. Οι ταραχές συνεχίζονται για δεύτερη συνεχή ημέρα. Al Jazeera
*Σλοβενία: Σε συνάντηση των πρωθυπουργών τους στη Λιουμπλιάνα η Σλοβενία και η Κροατία συμφωνούν να αρθούν τα εμπόδια στις ενταξιακές διαπραγματεύσεις του Ζάγκρεμπ και θα συνεχίσουν τις διαβουλεύσεις για την επίλυση των συνοριακών διαφορών με βάση πρόταση της Ευρωπαϊκής Ένωσης. AΠE-MΠE
*ΗΠΑ: Την 8η επέτειο από τις Επιθέσεις της 11ης Σεπτεμβρίου τιμά η Αμερική. Ο πρόεδρος Μπαράκ Ομπάμα αποτίει φόρο τιμής στα θύματα των επιθέσεων, τηρώντας ενός λεπτού σιγή. Ελευθεροτυπία
*Σαμόα: Συνεχίζεται η απεργία των οδηγών λεωφορείων, επειδή δεν μπορούν να προσαρμοστούν στην αλλαγή της οδήγησης από τη δεξιά προς την αριστερή πλευρά του δρόμου. Radio Australia News

## 12 Σεπτεμβρίου
*Ισραήλ: Στη διάρκεια εκδήλωσης στο Τελ Αβίβ καταρρέει ο πρόεδρος Σιμόν Πέρες. Συνακόλουθα οδηγείται σε νοσοκομείο.Εξπρές
*Ζιμπάμπουε: Η αντιπροσωπεία της Ευρωπαϊκής Ένωσης που επισκέφθηκε τη χώρα ανακοινώνει ότι «σημειώθηκε πρόοδος έπειτα από την συνάντησή της με τον πρόεδρο Ρόμπερτ Μουγκάμπε. Καθημερινή
*Αφγανιστάν: Διατηρεί το προβάδισμα στις προεδρικές εκλογές ο Χαμίντ Καρζάι, σύμφωνα με νεότερα αποτελέσματα. Η καταμέτρηση βαίνει σιγά σιγά προς το τέλος της και σκιάζεται από τις καταγγελίες για νοθεία, εξαιτίας των οποίων ακυρώθηκε η καταμέτρηση σε ορισμένες εκλογικές περιφέρειες. Pakistan Observer
*Γουατεμάλα: Ο στρατός κατηγορείται ότι απήγαγε 300 παιδιά στη διάρκεια του εμφυλίου πολέμου (1960&ndash;1996) και τα πούλησε για υιοθεσία. (CNN) (Reuters)
*Ελλάδα: Ένα άτομο χάνει τη ζωή του από τις σφοδρές πλημμύρες στην Εύβοια. Προξενούνται εκτεταμένες καταστροφές. in.gr
*Η ταινία "Lebanon" του Ισραηλινού Σαμούλ Μάοζ κερδίζει το Χρυσό Λιοντάρι στο Κινηματογραφικό Φεστιβάλ Βενετίας. Το Βήμα

## 13 Σεπτεμβρίου
*Γερμανία: Έπειτα από νεανικό φεστιβάλ στο Αμβούργο τραυματίζονται δεκάδες άνθρωποι σε συγκρούσεις διαδηλωτών με την αστυνομία και γίνονται πολλές συλλήψεις. Al Jazeera
*Μοζαμβίκη: Αρχίζει η προεκλογική εκστρατεία για τις επερχόμενες προεδρικές εκλογές, οι οποίες θα διεξαχθούν στις 28 Οκτωβρίου. AFP
*Καζακστάν: Από πυρκαγιά σε κέντρο αποτοξίνωσης για ναρκομανείς στα νοτιοανατολικά του κράτους χάνουν τη ζωή τους 36 τρόφιμοι και 2 νοσηλευτές. Digital Journal
*Παπούα Νέα Γουινέα: Σε 100 ανέρχεται ο αριθμός των νεκρών από την επιδημία χολέρας, γρίπης και διάρροιας σε απομακρυσμένες περιοχές. Reuters India 
*Ονδούρα: Οι ΗΠΑ αρνούνται να χορηγήσουν βίζα στον προσωρινό πρόεδρο Ρομπέρτο Μικελέτι. CNN

## 14 Σεπτεμβρίου
*Νορβηγία: Στις κάλπες προσέρχονται οι Νορβηγοί για να εκλέξουν νέο κοινοβούλιο. (''Norway Post'')
** Ο κυβερνών κεντροαριστερός συνασπισμός (αποτελούμενος από το Εργατικό Κόμμα, Σοσιαλιστικό Αριστερό Κόμμα και Κεντρώο Κόμμα) είναι ο νικητής των εκλογών, εξασφαλίζοντας 86 έδρες στο κοινοβούλιο επί συνόλου 169 εδρών, με την αντιπολίτευση (κεντρώοι και συντηρητικοί) να καταλαμβάνουν 83 έδρες. Eξπρές
*Ηνωμένο Βασίλειο: Σε κάθειρξη 108 ετών καταδικάζονται οι 3 Βρετανοί Μουσουλμάνοι για τη συνωμοσία με σκοπό την πραγματοποίηση βομβιστικών επιθέσεων σε υπερατλαντικές πτήσεις το 2006. Το Βήμα
*Σομαλία: Αρχίζει η επίθεση ξένων στρατευμάτων εναντίον ισλαμιστών μαχητών από την οργάνωση αλ-Σαμπαάμπ. (BBC)
*Πακιστάν: Από ποδοπατήματα με σκοπό να πάρουν αλεύρι σκοτώνονται 18 γυναίκες και παιδιά στο Καράτσι. (''The Nation'')
*Παλάου: Ο πρόεδρος Τζόνσον Τοριμπιόνγκ επιβεβαιώνει ότι η χώρα θα δεχτεί προσωρινά 4 Ουιγούρους, οι οποίοι πρόκειται να μεταφερθούν από τις φυλακές του Γκουαντανάμο. France 24
*ΗΠΑ: Μεταβολές στο οικονομικό σύστημα της χώρας προτείνει ο πρόεδρος Μπαράκ Ομπάμα. Al Jazeera

## 15 Σεπτεμβρίου
*ΗΠΑ: Ο πρόεδρος της Ομοσπονδιακής Αποθεματικής Τράπεζας, Μπεν Μπερνάνκε δηλώνει ότι η χειρότερη ύφεση στην αμερικανική οικονομία από τη δεκαετία του 1930 πιθανότατα βαίνει προς το τέλος της, προειδοποιώντας παράλληλα ότι η ανάπτυξη δεν θα συντελέσει στη μείωση της ανεργίας. (Bloomberg)
*Μεξικό: Σε επίθεση ενόπλων σε κέντρο αποτοξίνωσης στη Σιουδάδ Χουάρες, σκοτώνονται 10 άνθρωποι. Καθημερινή
*Ινδονησία: Πλημμύρες πλήττουν τη βόρεια Σουμάτρα, με προσωρινό απολογισμό 38 νεκρούς. (RTÉ)
*Ολλανδία: Εγκρίνεται από το Διεθνές Δικαστήριο της Χάγης η προσωρινή αποφυλάκιση της πρώην προέδρου της Σερβικής Δημοκρατίας, Μπιλιάνα Πλάβσιτς, η οποία έχει εκτίσει τα δύο τρίτα της ποινής κάθειρξης που της έχει επιβληθεί. Ελευθεροτυπία
*Ισραήλ: Σε πόρισμα της ειδικής επιτροπής του ΟΗΕ το Ισραήλ αλλά και η Χαμάς κατηγορούνται για εγκλήματα πολέμου κατά την περίοδο της επίθεσης στη Λωρίδα της Γάζας, από το Δεκέμβριο του 2008 ως τον Ιανουάριο του 2009. Η Αυγή 
*Σομαλία: Να εκδικηθούν το θάνατο του ηγετικού τους στελέχους, σε χθεσινή επιδρομή Αμερικανών κομάντος στο Κέρας της Αφρικής, υπόσχονται οι αντάρτες της αλ Σαμπαάμπ. Telegraph

## 16 Σεπτεμβρίου
*Ευρώπη: Ο Πορτογάλος Ζοζέ Μανουέλ Μπαρόζο επανεκλέγεται Πρόεδρος της Ευρωπαϊκής Επιτροπής, από τα μέλη του Ευρωπαϊκού Κοινοβουλίου. (BBC News)
*Ιαπωνία: Ορκίζεται 60ός πρωθυπουργός ο Γιούκιο Χατογιάμα, μετά την έγκριση του διορισμού του στο αξίωμα από τη βουλή. (''Asahi Shimbun'')
*Τόνγκα: Την κυβέρνηση κατηγορεί η αντιπολίτευση ότι υποκίνησε τις ταραχές του 2006 στην πρωτεύουσα Νουκουαλόφα. Radio Australia
*Λίβανος: Ο Σαάντ αλ Χαρίρι λαμβάνει και νέα εντολή για σχηματισμό κυβέρνησης. Καθημερινή
*Νιγηρία: Την παράταση της εκεχειρίας για άλλες 30 ημέρες στο Δέλτα του Νίγηρα αποφασίζουν οι αντάρτες που μάχονται για τη δικαιότερη κατανομή του πετρελαϊκού πλούτου. Al Jazeera
* Ανακοινώνεται η ανακάλυψη από Ισπανούς αστρονόμους το πρώτο μέρος εκτός του Ηλιακού Συστήματος όπου θα μπορούσε κανείς να σταθεί. Πρόκειται για έναν πλανήτη λίγο μεγαλύτερος από τη Γη που ανακαλύφθηκε πρόσφατα και αποδεικνύεται τώρα ότι αποτελείται από στερεά πετρώματα και όχι από αέρια. Το Βήμα

## 17 Σεπτεμβρίου
*ΗΠΑ: Ο πρόεδρος Μπαράκ Ομπάμα ανακοινώνει την εγκατάλειψη του σχεδίου για εγκατάσταση αντιπυραυλικής ασπίδας στην Ανατολική Ευρώπη. Η είδηση προκαλεί ανάμικτες αντιδράσεις στην Τσεχία. Έθνος
*Αφγανιστάν: Σε βομβιστική επίθεση αυτοκτονίας στην Καμπούλ σκοτώνονται 16 άτομα, μεταξύ των οποίων και 6 Ιταλοί στρατιώτες. Radio Australia 
*Σομαλία: Το αρχηγείο της ειρηνευτικής δύναμης της Αφρικανικής Ένωσης στο Μογκαντίσου γίνεται στόχος διπλής επίθεσης αυτοκτονίας, με τουλάχιστον 11 νεκρούς. Al Jazeera
*Δανία: Εγκαινιάζεται στη Βόρεια Θάλασσα το μεγαλύτερο θαλάσσιο αιολικό πάρκο στον κόσμο, έκτασης σχεδόν 35 τετραγωνικών χιλιομέτρων. Εξπρές
*Ηνωμένο Βασίλειο: Ο Τούρκος Σουλτάν Κοσέν αποκαλύπτεται από τα ρεκόρ Γκίνες ως ο ψηλότερος άνθρωπος στον κόσμο, με ύψος 2,47 μ. ΙΤΝ

## 18 Σεπτεμβρίου
*Πρώην Γιουγκοσλαβική Δημοκρατία της Μακεδονίας: Με απόφαση της κυβέρνησης αφαιρείται το κόκκινο αστέρι από το εθνόσημο της χώρας. Καθημερινή
*Μιανμάρ: Την αποφυλάκιση 7.114 κρατουμένων από φυλακές όλης της χώρας, στα πλαίσια αμνηστίας, εξαγγέλλει η στρατιωτική κυβέρνηση. Al Jazeera
*Γουινέα: Η Αφρικανική Ένωση ανακοινώνει ότι θα επιβάλει κυρώσεις εναντίον του ηγέτη της χούντας Μουσά Νταντίς Καμαρά. France 24
*ΗΠΑ: Στη διάρκεια διάσκεψης της IAEA (Διεθνής Οργανισμός Ατομικής Ενέργειας) για πρώτη φορά εδώ και 18 χρόνια, ο οργανισμός ασκεί κριτική εναντίον του Ισραήλ, επειδή δεν έχει ακόμα υπογράψει τη συνθήκη για την απαγόρευση των πυρηνικών. Washington TV
*Ιράν: Έντονες αντιδράσεις προκαλούνται από τη δήλωση του προέδρου Μαχμούτ Αχμαντινετζάντ σε ομιλία του σε πανεπιστήμιο, ότι το Ολοκαύτωμα είναι πρόσχημα των Δυτικών για την ίδρυση του κράτους του Ισραήλ. Τα Νέα

## 19 Σεπτεμβρίου
*Υεμένη: Η κυβέρνηση ανακοινώνει τριήμερη κατάπαυση του πυρός. Εξπρές
*Ταϊλάνδη: Πραγματοποιούνται διαδηλώσεις από φιλοκυβερνητικούς και αντικυβερνητικούς στην Μπανγκόκ στα σύνορα με την Καμπότζη.(''Bangkok Post'')
*Σερβία: Αναβάλλεται για λόγους ασφαλείας η παρέλαση ομοφυλοφίλων, που θα γινόταν στο Βελιγράδι.(ABC News)
*Ερυθραία: Διεθνείς κυρώσεις ζητούνται για τη χώρα από έξι χώρες της ανατολικής Αφρικής, για την υποστήριξη που κατηγορείται ότι παρέχει στους ισλαμιστές αντάρτες στη Σομαλία. (IOL)
*Η 92χρονη τραγουδίστρια Βέρα Λιν γίνεται η γηραιότερη καλλιτέχνιδα που έχει ένα άλμπουμ στην πρώτη θέση των καταλόγων με τις μουσικές επιτυχίες στο Ηνωμένο Βασίλειο. (''The New York Times'')

## 20 Σεπτεμβρίου
*Ακτή Ελεφαντοστού: Η πετρελαϊκή εταιρεία Trafigura συμφωνεί στην καταβολή αποζημίωσης ύψους άνω των 46 εκατ. δολαρίων ΗΠΑ σε περισσότερους από 30.000 κατοίκους της δυτικοαφρικανικής χώρας, οι οποίοι ασθένησαν λόγω της απόρριψης τοξικών αποβλήτων το 2006. (Al Jazeera)
*Υεμένη: Αποτυγχάνει η απόπειρα ανταρτών να καταλάβουν κυβερνητικό κτήριο στην Σαντά, με αποτέλεσμα να σκοτωθούν περισσότεροι από 140 Σιίτες Χούθι. (Yemen News Agency)
*Κούβα: Πραγματοποιείται στην Πλατεία της Επανάστασης στην Αβάνα η μεγάλη συναυλία των Χουάνες, Σίλβιο Ροντρίγκες και Μιγκέλ Μποσέ, την οποία παρακολουθεί πλήθος κόσμου. Πρόκειται για τη μεγαλύτερη υπαίθρια συναυλία από το 1959. (''Granma'')
*Ιρλανδία: Εγκρίνεται από την κυβέρνηση η εισαγωγή ενός εθνικού ταχυδρομικού κώδικα. (RTÉ)
* Η ταινία *Precious * κερδίζει το Βραβείο Κοινού (People's Choice Award ) στο Διεθνές Κινηματογραφικό Φεστιβάλ του Τορόντο.(''Cape Times'') (CBC)
* Απονέμονται τα Βραβεία ΕΜΜΥ. Η Τόνι Κολέτ για την κωμωδία *United States of Tara*, ο Άλεκ Μπάλντουιν για το *30 Rock*, η Γκλεν Κλόουζ για τη δραματική σειρά *Damages*, ο Μπράιαν Κρένστον για το *Breaking Bad* και οι σειρές *[[Mad Men]]* και *[[30 Rock]]* πρωταγωνιστούν στην απονομή. (AP μέσω Google News)

## 21 Σεπτεμβρίου
*Γκάνα: Με εθνική εορτή και επίσημες εκδηλώσεις εορτάζονται τα 100 χρόνια από τη γέννηση του Κουάμε Νκρούμαχ, πρώτου προέδρου της χώρας και "πατέρα" του κινήματος της ανεξαρτησίας για την Αφρική. (BBC)
*Μακάου: Διεξάγονται βουλευτικές εκλογές με υψηλή συμμετοχή. Η δημοκρατική μειοψηφία ενισχύεται έπειτα από τις εκλογές. (Radio Australia News)
*Ονδούρα
**Ο ανατραπείς πρόεδρος Μανουέλ Σελάγια ανακοινώνει την επιστροφή του στη χώρα του, σχεδόν τρεις μήνες μετά την ανατροπή του σε πραξικόπημα και ισχυρίζεται ότι βρίσκεται πλέον στην Τεγουσιγάλπα. Ο πρόεδρος Ούγο Τσάβες της Βενεζουέλας συμφωνεί, σε αντίθεση με τον προσωρινό πρόεδρο Ρομπέρτο Μικελέτι.(MercoPress)
**Διατάσσεται από την κυβέρνηση του Μικελέτι απαγόρευση κυκλοφορίας για 26 ώρες και το κλείσιμο των αεροδρομίων, εξαιτίας των διαδηλώσεων υπέρ του Σελάγια. (AP via Google News)
** Ο υπουργός εξωτερικών της Βραζιλίας, Σέλσο Αμορίμ, επιβεβαιώνει ότι ο Σελάγια βρίσκεται στην πρεσβεία της Βραζιλίας στην Τεγουσιγάλπα. (Xinhua) (Reuters)
* Μπουτάν: Ισχυρός σεισμός μεγέθους 6,1 βαθμών της κλίμακας Ρίχτερ σημειώνεται στα ανατολικά της χώρας και γίνεται αισθητός επίσης στο Θιβέτ, στην βορειοανατολική Ινδία και στο Μπανγκλαντές. Τουλάχιστον 11 άνθρωποι σκοτώνονται. (Earth Times)  (CNN)
*Γαλλία: Δικαστικές αρχές αναφέρουν ότι ένας 51χρονος ομολόγησε πως έστελνε απειλητικές επιστολές που περιείχαν σφαίρες με παραλήπτη τον Γάλλο πρόεδρο, Νικολά Σαρκοζί και άλλες προσωπικότητες.(IOL)

## 22 Σεπτεμβρίου
*ΗΠΑ: Σε επανάληψη των ειρηνευτικών συνομιλιών για την ειρηνευτική διαδικασία στη Μέση Ανατολή καλεί ο Μπαράκ Ομπάμα έπειτα από συνάντηση με τον Ισραηλινό πρωθυπουργό Μπενιαμίν Νετανιάχου και τον Παλαιστίνιο πρόεδρο, Μαχμούντ Αμπάς.(Voice of America)
*Ονδούρα: Απωθούνται από την αστυνομία οι διαδηλωτές που εξέφρασαν την υποστήριξή τους προς τον ανατραπέντα πρόεδρο Μανουέλ Σελάγια έξω από την πρεσβεία της Βραζιλίας στην Τεγουσιγάλπα. (MercoPress)
*Γερμανία: Αρκετοί άνθρωποι σκοτώνονται σε ατύχημα με λεωφορείο στα ανατολικά του Ντίσελντορφ. (RIA Novosti)
*Νότια Αφρική: Για πρώτη φορά εδώ και τουλάχιστον μία δεκαετία, όλες οι αμερικανικές πρεσβείες και τα προξενεία στην αφρικανική χώρα κλείνουν, για αδιευκρίνιστες "απειλές για την ασφάλεια".(Bernama)
*Νέα Ζηλανδία: Την πιο υψηλή τιμή τους τελευταίους 13 μήνες σημειώνει το Δολάριο Νέας Ζηλανδίας. (''The Wall Street Journal'')
*ΗΠΑ: Στη διάρκεια της διεθνούς διάσκεψης κορυφής των Ηνωμένων Εθνών, για τις κλιματικές αλλαγές, ο Κινέζος πρόεδρος Χου Ζιντάο υπόσχεται να μειώσει το Πεκίνο τις εκπομπές αερίων θερμοκηπίου μέσα στα επόμενα έτη. (CNN)

## 23 Σεπτεμβρίου
*Αυστραλία: Η χειρότερη αμμοθύελλα εδώ και τουλάχιστον 70 χρόνια πλήττει την Καμπέρα, το Σίδνεϊ και το Μπρισμπέιν. (''The Australian'')
*Τανζανία: Στην πρώτη καταδίκη για τέτοιο έγκλημα στη χώρα, σε θάνατο καταδικάζονται τρεις άνδρες για το φόνο ενός 14χρονου αλμπίνου. Οι δράστες είχαν ακρωτηριάσει το θύμα και σκόπευαν να πουλήσουν τα μέλη του σε μάγους, καθώς θεωρείται ότι φέρνουν τύχη. (BBC)
*Ονδούρα: Στο πρώτο τέτοιο επεισόδιο από την ανατροπή του Μανουέλ Σελάγια, ένας άνθρωπος σκοτώνεται από πυροβολισμούς στη διάρκεια επεισοδίων μεταξύ αστυνομίας και διαδηλωτών. (RTÉ)
*Ινδία: Από κατάρρευση καπνοδόχου σε υπό κατασκευή θερμοηλεκτρικό εργοστάσιο βρίσκουν το θάνατο τουλάχιστον 21 άνθρωποι και εκφράζονται φόβοι ότι οι νεκροί θα φτάσουν τους 100. Ελευθεροτυπία
*ΗΠΑ: Στην πρώτη του εμφάνιση στη Γενική Συνέλευση του ΟΗΕ, ο Λίβυος ηγέτης Μοαμάρ Καντάφι κατηγορεί τις χώρες-μέλη του Συμβουλίου Ασφαλείας του ΟΗΕ, που διαθέτουν δικαίωμα βέτο, λέγοντας ότι προδίδουν τις αρχές του καταστατικού χάρτη των Ηνωμένων Εθνών. Ο Καντάφι τονίζει ότι το Συμβούλιο απέτυχε να αποτρέψει 65 συνολικά πολέμους που έγιναν από το 1945, οπότε και ιδρύθηκε ο ΟΗΕ. (MSNBC)
*Σαουδική Αραβία: Εγκαινιάζεται στην Τζέντα το Επιστημονικό και Τεχνολογικό Πανεπιστήμιο "Βασιλιάς Αμπντάλα".Todays Zaman

## 24 Σεπτεμβρίου
*ΗΠΑ: Υιοθετείται ομόφωνα από το Συμβούλιο Ασφαλείας του ΟΗΕ ψήφισμα υπέρ του πυρηνικού αφοπλισμού. Νοοz.gr
*Το ινδικό διαστημικό όχημα Chandrayaan-1 ανακαλύπτει μεγάλες ποσότητες νερού στη Σελήνη. (''Financial Times'')
*Ταϊλάνδη: Ανακοινώνεται ένα σημαντικό βήμα για τη θεραπεία του ιού HIV/AIDS. Ένα νέο εμβόλιο αποδείχθηκε έπειτα από δοκιμές ότι μειώνει τις μολύνσεις από τον ιό σε ποσοστό 31%. (Thai News Agency) (Bernama)
*Εορτάζεται η Arthur's Day. Πρόκειται για την 250λη επέτειο από την υπογραφή της ενοικίασης του εργοστασίου ζυθοποιίας στην Πύλη του Σαιντ Τζέιμς στο Δουβλίνο από τον Άρθουρ Γκίνες. Εκτός από το Δουβλίνο, εκδηλώσεις γίνονται στο Λάγος, στη Νέα Υόρκη και στη Γιαουντέ. (''The Irish Times'') (''Philadelphia Inquirer'')
*Ηνωμένο Βασίλειο: Ανακαλύπτεται σε αγρό στο Σταφορντσάιρ ο μεγαλύτερος αγγλοσαξονικός θησαυρός με 1.500 χρυσά και αργυρά κομμάτια. (''The Guardian'')
*Τανζανία: Στην καλλιέργεια 100 τετρ. χλμ. αγροτικής γης στην αφρικανική χώρα συμφωνεί η Νότια Κορέα. (IOL)
*Βέλγιο: Άγνωστοι κλέβουν έναν πίνακα του σουρεαλιστή ζωγράφου Ρενέ Μαγκρίτ από μουσείο στις Βρυξέλλες. Το έργο αξίζει 3 εκατ. ευρώ. (''The Times'') 
*Ταϊβάν: Απορρίπτεται από δικαστήριο η έφεση του πρώην προέδρου Τσεν Σουί Μπιαν για να απελευθερωθεί με εγγύηση. (''Bangkok Post'')
*Τουρκία: Πλημμύρες με απολογισμό 5 νεκρούς πλήττουν ξανά τη χώρα.(Xinhua)

## 25 Σεπτεμβρίου
*Ελλάδα: Απαγγέλλονται κατηγορίες εναντίον 4 ατόμων που συνελήφθησαν προχθές και κατηγορούνται για τις πρόσφατες βομβιστικές ενέργειες. Πρόκειται για τις πρώτες συλλήψεις υπόπτων για τρομοκρατία εδώ και αρκετά χρόνια. (IOL)
*Ισραήλ: Αρχίζει στην Ιερουσαλήμ η δίκη του πρώην πρωθυπουργού Εχούντ Ολμέρτ, με κατηγορίες για διαφθορά. Είναι ο πρώτος Ισραηλινός πρωθυπουργός που παραπέμπεται σε δίκη. (BBC)
*Παλάου: Στο νησί πρόκειται να δημιουργηθεί το πρώτο καταφύγιο καρχαρία. (UPI)
*ΗΠΑ: Ολοκληρώνεται στο Πίτσμπουργκ η σύνοδος κορυφής του G20 για την οικονομία. Η ομάδα θα συντονίζει την οικονομική συνεργασία παγκοσμίως. Το Βήμα
*Σομαλιλάνδη: Παρατείνεται για έναν μήνα μετά τις εκλογές η θητεία του προέδρου της μη αναγνωρισμένης δημοκρατίας, Νταχίρ Ριγιάλε Καχίν, με απόφαση του κοινοβουλίου και υπό τον όρο να κλείσει ο κατάλογος με τους υποψηφίους και να οριστεί ημερομηνία για τη διεξαγωγή εκλογών. Η αντιπολίτευση είχε ζητήσει την αποπομπή του προέδρου. Reuters Africa 
*Αρούμπα: Διεξάγονται βουλευτικές εκλογές για την ανάδειξη 21 μελών της Βουλής. Η αντιπολίτευση του Μάικ Έμαν κερδίζει τις εκλογές. eTaiwan News

## 26 Σεπτεμβρίου
*Βενεζουέλα: Αρχίζει στη Νήσο Μαργκαρίτα η δεύτερη σύνοδος κορυφής των χωρών της Νότιας Αμερικής και της Αφρικής, με τη συμμετοχή 30 αρχηγών κρατών και κυβερνήσεων από τις δύο ηπείρους. (CCTV)
**Στη διάρκεια της συνόδου ανακοινώνεται συμφωνία για την ίδρυση περιφερειακής τράπεζας για τη Νότια Αμερική, την Τράπεζα του Νότου, με αρχικό κεφάλαιο ύψους 20 δισ. $. Τη συμφωνία αποφάσισαν οι Αργεντινή, Βενεζουέλα, Βολιβία, Βραζιλία, Εκουαδόρ, Ουρογουάη και Παραγουάη. (African Press Agency)
**Ο Λίβυος ηγέτης Μοαμάρ Καντάφι ζητά τη σύναψη στρατιωτικής συμμαχίας μεταξύ των χωρών του νοτίου Ατλαντικού ως το 2011, αποκαλώντας την "NATO του Νότου". (RTTNews)
*Βόρεια Κορέα: Συναντώνται στα πλαίσια επανενώσεων οικογένειες που παρέμεναν χωρισμένες εδώ και 50 χρόνια από τον Πόλεμο της Κορέας.(Yonhap)
*Αυστραλία: Και δεύτερη αμμοθύελλα πλήττει το Σίδνεϊ.(Bloomberg)
*Τσεχία: Φθάνει στη χώρα για τριήμερη επίσκεψη ο Πάπας Βενέδικτος ΙΣΤ΄. (CTK) (Press TV)
*Φιλιππίνες: Δεκάδες είναι οι νεκροί και χιλιάδες οι άστεγοι από το πέρασμα της τροπικής καταιγίδας Κετσάνα, στα βόρεια της νησιωτικής χώρας. (''Philippines Inquirer'')

## 27 Σεπτεμβρίου
*Γερμανία: Οι Χριστιανοδημοκράτες της Άνγκελα Μέρκελ και οι Φιλελεύθεροι είναι οι νικητές των ομοσπονδιακών εκλογών. Οι σοσιαλδημοκράτες του Φρανκ-Βάλτερ Σταϊνμάιερ παραδέχονται μια από τις μεγαλύτερες ήττες τους. (Al Jazeera)
*Πορτογαλία: Διεξάγονται βουλευτικές εκλογές, με την εκλογική μάχη να χαρακτηρίζεται αμφίρροπη. Καθημερινή
**Το κυβερνών Σοσιαλιστικό Κόμμα του πρωθυπουργού Ζοζέ Σόκρατες κερδίζει τις εκλογές με 36,6% των ψήφων, χωρίς όμως να εξασφαλίσει αυτοδυναμία. (Trend News Agency)
*Φιλιππίνες: Σε 73 ανέρχεται ο αριθμός των νεκρών από την τροπική καταιγίδα. (''China Daily'')
*Γκαμπόν: Διατάσσεται από το Ανώτατο Δικαστήριο η επαναληπτική καταμέτρηση των ψήφων από τις αμφισβητούμενες προεδρικές εκλογές του περασμένου Αυγούστου. Reuters Africa 
*Ελβετία: Συλλαμβάνεται στη Ζυρίχη ο Πολωνός σκηνοθέτης Ρομάν Πολάνσκι για ένταλμα σύλληψης που είχε εκδοθεί από τις ΗΠΑ πριν 31 χρόνια. (BBC) (Angola Press) 
*Ονδούρα: Τελεσίγραφο στην κυβέρνηση της Βραζιλίας διάρκειας 10 ημερών απευθύνει η προσωρινή κυβέρνηση για να αποφασίσει για την τύχη του ανατραπέντος προέδρου Μανουέλ Σελάγια, ο οποίος έχει βρει καταφύγιο στην βραζιλιάνικη πρεσβεία στην Τεγουσιγάλπα. (CNN)
*Αυστραλία: Ολοκληρώνεται η απόσυρση των πλαστικών μπουκαλιών με εμφιαλωμένο νερό στην πόλη Μπαντανούν. Είναι η πρώτη πόλη στον κόσμο στην οποία τέθηκε σε ισχύ τη απαγόρευση της εμπορικής διάθεσης εμφιαλωμένου νερού σε πλαστικά μπουκάλια. Ναυτεμπορική

## 28 Σεπτεμβρίου
*Γουινέα: Στη διάρκεια διαδήλωσης της αντιπολίτευσης οι δυνάμεις ασφαλείας ανοίγουν πυρ στην πρωτεύουσα Κόνακρι, σκοτώνοντας τουλάχιστον 157 άτομα. Η Γαλλία καταδικάζει την αιματηρή καταστολή από την στρατιωτική κυβέρνηση. Καθημερινή
*Γερμανία: Η νικήτρια των χθεσινών εκλογών, Άνγκελα Μέρκελ, ξεκινά διαβουλεύσεις με τους Ελεύθερους Δημοκράτες, οι οποίοι είναι οι πραγματικοί νικητές. Η κεντροδεξιά είχε τις χειρότερες απώλειες από το 1949. Alpha TV
*Ιράν: Η Τεχεράνη προβαίνει σε σειρά πυραυλικών δοκιμών, έπειτα από την αποκάλυψη ότι διαθέτει και δεύτερο κέντρο εμπλουτισμού ουρανίου. Ελευθεροτυπία
*Ονδούρα: Η ντε φάκτο κυβέρνηση επιτρέπει τις συλλήψεις χωρίς εντάλματα και παράλληλα κλείνει τον ραδιοφωνικό σταθμό Radio Globo και το τηλεοπτικό κανάλι Cholusat Sur. Το Βήμα
*Βόρεια Κορέα: Αναθεωρείται το Σύνταγμα της χώρας και απαλείφονται όλες οι αναφορές στον κομμουνισμό. Για πρώτη φορά γίνεται αναφορά στα ανθρώπινα δικαιώματα ενώ τονίζεται ότι "Ανώτατος Ηγέτης" είναι ο Κιμ Γιονγκ Ιλ. (RTHK) 

## 29 Σεπτεμβρίου
*Σαμόα: Τσουνάμι πλήττει τα νησιά με τουλάχιστον 20 νεκρούς στις Σαμόα και άλλους 14 στις Αμερικανικές Σαμόα, έπειτα από ισχυρότατη σεισμική δόνηση μεγέθους 8,4 βαθμών της κλίμακας Ρίχτερ. (Reuters)
**Η κυβέρνηση των Σαμόα εκκενώνει την πρωτεύουσα Άπια. (AFP)
*Τσεχία: Ομάδα γερουσιαστών προσφεύγει στη Δικαιοσύνη ενάντια στη Συνθήκη της Λισαβόνας. Ναυτεμπορική
*Βιετνάμ: Τουλάχιστον 40 είναι οι νεκροί στο πέρασμα του τυφώνα Κετσάνα. (Press Trust of India)
*Γκαμπόν: Νέα καταμέτρηση των ψήφων γίνεται από το Συνταγματικό Δικαστήριο, έναν μήνα μετά τη διεξαγωγή των προεδρικών εκλογών. (IOL)
*Κούβα: Αβάνα και Ουάσιγκτον έχουν τις πρώτες υψηλού επιπέδου συνομιλίες. BBC News

## 30 Σεπτεμβρίου
*Ειρηνικός Ωκεανός: Μία ημέρα μετά το τσουνάμι, αυξάνεται ο αριθμός των θυμάτων στα 140 στα νησιά Σαμόα, Αμερικανικές Σαμόα και Τόνγκα. Radio Australia
*Ινδονησία: Ισχυρότατος σεισμός μεγέθους 7,8 Ρίχτερ πλήττει τη Σουμάτρα. Hellenic Business
**Το Υπουργείο Υγείας της ασιατικής χώρας εκτιμά ότι οι νεκροί θα ξεπεράσουν τους 1000. To Bήμα
*Περού: Ο πρώην πρόεδρος Αλμπέρτο Φουτζιμόρι καταδικάζεται από δικαστήριο στη Λίμα σε κάθειρξη 6 ετών για δωροδοκίες πολιτικών και δημοσιογράφων, καθώς επίσης και για παγίδευση τηλεφώνων. Xinhua
*Νιγηρία: Μεταδίδεται ότι σε επιδημία χολέρας έχουν πεθάνει τουλάχιστον 88 άτομα. Nooz.gr
*Ιράκ: Ο πρώην αντιπρόεδρος της ιρακινής κυβέρνησης, Μπαρχάμ Σαλίχ, γίνεται πρωθυπουργός στο Ιρακινό Κουρδιστάν. France 24
*Σε έκθεση της ΕΕ για τον Πόλεμο της Γεωργίας του περασμένου χρόνου, αναφέρεται ότι ευθύνονται τόσο η Γεωργία όσο και η Ρωσία για τη σύρραξη, καθώς επίσης ότι αμφότερες παραβίασαν το ανθρωπιστικό δίκαιο. Al Jazeera
*Καταργείται ο κωδικός χώρας στο Διαδίκτυο .yu, που ήταν για τη Γιουγκοσλαβία. Αντικαθίσταται από τα .rs για τη Σερβία και .me για το Μαυροβούνιο. BBC News

Γεγονοτα 09